
Tisztelt Képviselő- testület!
A környezet védelmének általános szabályairól szóló 1995. évi LIII. tv. 46. § (1) bekezdés e) pontja előírja a települési környezetvédelmi programban foglaltak értékelését.
A település II. környezetvédelmi programjában és hulladékgazdálkodási tervében megfogalmazott feladatok teljesüléséről az alábbiakban adok tájékoztatást.
A tájékoztató részben a környezetvédelmi programban meghatározott célkitűzések megvalósulását tartalmazza (táblázat mellékelve), másrészt az elfogadása óta eltelt időszak adta pályázati lehetőségek kihasználása eredményeként mutatja be azon fejlesztéseket, melyek önkormányzatunk elképzeléseihez kapcsolódtak, de előre nem tervezett beruházások, fejlesztések voltak.
Infrastruktúra

Településünknek továbbra is lehetősége volt és van különböző pályázatok beadásával állami illetőleg európai uniós támogatáshoz jutni. E pályázatok beadásával lehetőségeink tág határok között mozognak.
ÉAOP-4.1.2/A-12-2012-0005 „Egészségház bővítése és járóbeteg-szakellátás komplex fejlesztése” címen valósult meg az egészségház alapterületének funkcionális bővítése, energetikai szempontokat is érintő felújítása, teljes körű akadálymentesítése, valamint a gyerekorvosi-, iskolaorvosi- és védőnői alapellátások beintegrálása az Egészségházba, az ellátás eszközrendszerének modernizálása új orvosi eszközök beszerzésével. 
KEOP-5.5.0/A/12-2013-0404 Városi  Sportcsarnok épületenergetikai felújítása pályázat keretén belül homlokzati és lábazati hőszigetelés, nyílászárók cseréje, lapos tető hőszigetelés, kondenzációs kazán telepítése történt. 
A Képviselő – testület döntése értelmében, saját forrás felhasználásával a sportcsarnok burkolatfelújítása is megtörtént. 
KEOP-5.5.0/A/12-2013-0398 pályázat keretén belül befejezéshez közeledik a Damjanich János Szakképző Iskola Gimnázium és Kollégium épületenergetikai felújítása.
A pályázat keretén belül nyílászáró csere, homlokzati és lábazati hőszigetelés, lapos tető hőszigetelés, kondenzációs kazánok telepítése történt.
A Képviselő – testület döntése értelmében, saját forrás felhasználásával folyamatban van a konyha épület tetőszigetelése.
Helyi Vidékfejlesztési Stratégiák LEADER fejezetének végrehajtásához nyújtandó támogatások jogcím keretében a 35/2013. (V.22.) VM rendelet alapján „Biztonságban Martfűn” pályázati forrás felhasználásával folyamatban van a városban már meglévő térfigyelő kamerarendszer bővítése.
Önkormányzati saját forrás felhasználásával elkészült a piac, valamint a körötte lévő autóbuszvárók, a sportpályai autóbuszöblök, várók, a Kérész utcai járda felújítása.
A Május 1. úton 16 db parkoló megépítésével segítettük elő a Bata lakótelep parkolási gondjainak enyhítését.
A helyi autóbusz megállókban fedett buszvárók kerültek kialakításra.


Energetika
KEOP 4.10.0/N/14 Fotovoltaikus rendszerek kialakítása címen pályázatot nyújtottunk be. A pályázat keretén belül az általános iskola és a sportcsarnok tetejére szeretnénk további napelemeket telepíteni.
Ebben az évben ismét csatlakoztunk a Föld Órája programhoz, melyet a WWF szervezi minden év márciusában. Ez a világméretű önkéntes kezdeményezés, amely megpróbálja felhívni az emberek, vállalatok, intézmények, kormányok figyelmét a környezetszennyezés és a túlfogyasztás okozta problémákra. Az akció keretében arra kérik a résztvevőket, támogatókat, hogy minden év márciusának utolsó szombatján este világszerte kapcsolják le egy órára a fölösleges világítást és áramtalanítsák a különféle elektromos készülékeket. 
A városházánál a díszkivilágítás lekapcsolásával csatlakoztunk.
Környezetvédelem
Befejeződött „A Szelevényi és az egykori Hunyadfalva-Kőtelki hulladékgazdálkodási rendszerhez tartozó települések szilárdhulladék-lerakóinak térségi szintű rekultivációs programja" (KEOP-2.3.0/2F/-09-11-2011-0002), melynek  keretében településünk bezárt hulladéklerakója is rekultiválásra került.

Önkormányzatunk ebben az évben ismét csatlakozott „A legszebb konyhakertek” –Magyarország legszebb konyhakertjei országos programhoz.
A Karcag Város Önkormányzata által meghirdetett, országos konyhakert pályázat mintaprogram célja, hogy a konyhakertek, zártkertek visszakapják régi funkcióikat, tulajdonosaik megtermeljék a számukra szükséges zöldséget, gyümölcsöt.
A versenybe 6 kerttulajdonos jelentkezett. A helyi verseny résztvevői elismerő oklevélben részesültek. Az országos versenyben három martfűi kerttulajdonos kapott elismerést.
Az Önkormányzat Városfejlesztési, Környezetvédelmi és Turisztikai Albizottsága mint zsűri, két alkalommal tekintette meg a kerteket, képekkel is dokumentálták a kertbejárásokat, mely az országos díjazáshoz követelmény volt.
A „Szép környezet … év” pályázatot minden év március 15-ig hirdeti meg az önkormányzat. A pályázatok benyújtására május végéig volt lehetőség. Ebben az évben 6 pályázat érkezett, ebből 3 vett részt a megmérettetésen. 
Április 26-án a Föld napja alkalmából szervezett szemétgyűjtési akcióban a Bunge Zrt. Martfűi gyára, a Heineken Nyrt. Martfűi gyára és a Martfűi Városszépítő Egyesület önkéntesei vettek részt.
Ebben az évben második alkalommal csatlakozott Önkormányzatunk a 2013. szeptember 16- 22 között megrendezendő Európai Mobilitási Hét programsorozathoz. Európa legnagyobb közlekedési- környezetvédelmi kampányának célja az, hogy az önkormányzatokat fenntartható közlekedési intézkedések bevezetésére ösztönözze, és polgáraik a gépkocsik használata helyett más közlekedési módokat, a kerékpározást, a gyaloglást vagy a közösségi közlekedési eszközöket részesítsék előnyben.
Az autómentes nap programjai előkészítésében, lebonyolításában segítette az önkormányzat munkáját minden helyi oktatási-nevelési intézmény, a helyi rendőrőrs, valamint a Jászkun Volán Zrt.
Zöldfelület gazdálkodás
A város zöldfelületeinek karbantartása a csapadékos időjárás ellenére megfelelő volt.
Az újszülöttek tiszteletére 36 „babafa” ültetésére került sor a Tisza Cipő parkban.
Ismét beneveztünk a Virágos Magyarországért versenybe. 
Közel tízezer egynyári virágtő került kiültetésre a főtéren és a város más frekventált helyein kialakított virágágyásokba, az önkormányzati intézmények virágládáiba.
Hulladékgazdálkodás
A hulladékgazdálkodási közszolgáltatás átalakítására 2013-ban megindult folyamat végeredményeként Önkormányzatunk 2014. április 9-én Hulladékgazdálkodási Közszolgáltatási Szerződést kötött a tulajdonában lévő, minden szükséges engedéllyel rendelkező Martfűi Városfejlesztés, Ingatlankezelői és Hulladékgazdálkodási Szolgáltató Nonprofit KFT- vel. 
Az Európai Mezőgazdasági Vidékfejlesztési Alapból a LEADER térségek közötti együttműködés végrehajtásához nyújtandó támogatás jogcím keretében a 11/2013. (III. 5.) VM rendelet alapján „Martfű Város hulladékgazdálkodási tudástranszfere” címmel pályázatot nyertünk a szelektíven gyűjtött hulladék hasznosítása érdekében válógatómű, hídmérleg kialakítására valamint a dolgozók képzésen belüli felkészítésére az ezekkel való munkavégzésre.
Sikeres pályázatot nyújtottunk be a JNSZ Megyei Önkormányzat Parlagfű Mentesítési Alapjából egy motoros fűkasza megvásárlására, az önerőt az önkormányzat Környezetvédelmi Alapjából finanszíroztuk. 
2014. tavaszán ismét megszerveztük a lakosság által közkedvelt elektronikai hulladékgyűjtést.
Ivóvíz és csatornaszolgáltatás
A Bácsvíz Zrt. tevékenységéről szóló beszámolót előterjesztésemhez mellékeltem.

Tisztelt Képviselő- testület!
Önkormányzatunk 99/2008.(XI. 27.) határozatával fogadta el településünk a második, 2009-2015 közötti időszakra szóló környezetvédelmi programját. Javaslom a Képviselő- testületnek, hogy 2015-ben készíttessen újabb, harmadik környezetvédelmi programot a 2016-2020 közötti időszakra, a környezet védelmének általános szabályairól szóló 1995. évi LIII. törvény 46. § (1) b) pontjában foglaltak szerint. A környezetvédelmi program készítésének költségei- melyek a külső szakértő megbízási díjának, nettó 2,5 millió Ft figyelembe vételével- a 2015. évi költségvetésben kerüljenek tervezésre.
Kérem a Tisztelt Képviselő-testületet az előterjesztés megtárgyalására és az alábbi határozati javaslat elfogadására.



Határozati javaslat:
Martfű Város Önkormányzata Képviselő-testületének 
…./2014.(….) Ö. határozata

Tájékoztató városunk környezetvédelmi helyzetéről, a hulladékgazdálkodás, ivóvíz és csatornaszolgáltatás helyzetéről

Martfű Város Önkormányzatának Képviselő-testülete megtárgyalta a városunk környezetvédelmi helyzetéről, a hulladékgazdálkodás, ivóvíz és csatornaszolgáltatás helyzetéről szóló előterjesztést és az alábbi határozatot hozza: 

1. A Képviselő- testület elfogadja a „Tájékoztató városunk környezetvédelmi helyzetéről, a 
hulladékgazdálkodás, ivóvíz és csatornaszolgáltatás helyzetéről” szóló előterjesztést.
2. A Képviselő- testület egyetért a harmadik környezetvédelmi program 2016-2020 közötti időszakra való elkészíttetésével, a környezet védelmének általános szabályairól szóló 1995. évi LIII. törvény 46. § (1) b) pontjában foglaltak szerint. 
3. A környezetvédelmi program készítésének költségeit- nettó 2,5 millió Ft- a 2015. évi költségvetésben tervezni kell.
4. A Képviselő- testület felhatalmazza a polgármestert a környezetvédelmi program készítéséhez szükséges dokumentumok - adatkérések, megállapodások – aláírására.
 
Felelős: Dr. Papp Antal polgármester
Határidő: a 2015.évi költségvetés elfogadása, valamint 2015. szeptember 30. a 
                Környezetvédelmi Program elkészítése

Martfű, 2014. november 14.
Dr. Papp Antal

